祐姪初赴鄉舉吾家讀書三世至此姪纔七人作十八韵誨之
作者：孫應時
朝代：宋

paragraphs: 家學今三世，儒流甫七人。
生涯元窶悴，存沒幾酸辛。
父幹真吾責，孫枝見汝新。
提携從總丱，成長及冠巾。
幸有源流正，應先器質醇。
緒餘雖耳染，緣飾匪天真。
黄卷心懷古，青燈坐達晨。
定無錢使鬼，當見筆如神。
科目誠沿襲，朝家重選掄。
桂分清夜月，花趁曲江春。
此日雲霄路，他年柱石臣。
成功期濟世，私喜固榮親。
俗薄堪長笑，才輕不自珍。
胮肛誇小技，屑窣較微塵。
努力初濡翰，馳心謹問津。
利名卑汲汲，教誨實諄諄。
莫濫齊庭吹，空慙越里顰。
裁詩不盡意，持付合書紳。